
    ELŐSZÓ


    2006-ban, egy New York-i munkám során, a Montclair Egyetemen tartottam előadást a magyar konyha művészetéről. Ott találkoztam először Körner Andrással. Már az első beszélgetésünkből éreztem, hogy olyan emberrel állok szemben, aki nemcsak recepteket gyűjt, hanem egy eltűnt világ történeteit keresi – pontosan, tisztelettel, szeretettel.


    Gyermekkoromban a nővéremmel együtt két nagymamám nevelt. A vészkorszak elragadta a szüleinket, így minden szeretetünk és minden ízemlékünk ebből a két konyhából ered. Az egyik nagymamám kóser háztartást vezetett, a másik nagyvilágibb, szabadabb konyhát. Két külön út, mégis ugyanaz az otthon: a gondoskodás és a család melege.


    Ezért áll hozzám olyan közel ez a könyv, amely nemcsak receptek gyűjteménye, hanem kultúrtörténet is: az ételek mögött ott vannak az emberek, az ünnepek, a szokások, és mindaz, amit a történelem megsebzett, de nem tudott végleg elvenni.


    Megtalálhatjuk benne a régi forrásokat, a családi receptfüzeteket, az újságokból előkerülő leírásokat és velük együtt egy eltűnt világ sokszínűségét. András nem csupán recepteket közöl, hanem egyúttal történeteket ment át. Egy olyan örökséget, amelyet a holokauszt megszakított, de amely – ha figyelünk rá – még ma is megtalálható egy-egy ízben, ünnepi fogásban, mozdulatban a konyhában.


    Körner András munkája hidat épít a múlt és a jelen között. Megmutatja, hogy az étel: emlékezés. Egy család hangja, egy közösség története, egy illat, amely egyszerre idézi fel azt, ami elmúlt, és azt, ami bennünk tovább él.


    Kívánom, hogy aki felüti ezt a kötetet, találjon benne egy darabka otthont, egy ismerős ízt vagy egyszerűen csak azt a felismerést, hogy a főzés – minden korban – a szeretet egyik legszebb formája.


    Rosenstein Tibor

    BEVEZETÉS


    Miben nyújt újat a kötet?


    Bár az utóbbi években néhány régi zsidó szakácskönyv reprint kiadása újra elérhetővé vált, a legtöbb ember inkább csak olvasgatja, lapozgatja ezeket, mivel a bennük található receptek, a modern gyakorlattól eltérően, vázlatosabbak és pontatlanabbak, emiatt pedig nehézkes főzni belőlük. Ráadásul, a legrégebbi szakácskönyvek esetében a mára már elavult vagy elfeledett mértékegységek is nehezítik a receptek értelmezését és elkészítését. Aztán ott van a mostanában publikált zsidó szakácskönyveink másik csoportja, amelynek tagjai a hagyományos vagy a külföldi hatásra újonnan elterjedt ételek egyéni változatait, variációit tartalmazzák. Érthető az igény az ilyen típusú könyvekre, hiszen amióta világ a világ, az étkezéskultúra állandó átalakuláson megy keresztül, szüntelenül megújul. Ahogy az életmód, a hozzáférhető alapanyagok, a konyhai technológia és a korízlés változik, úgy látnak napvilágot a régi ételek új, az eredetitől elhajló változatai.


    Míg a reprint szakácskönyvek autentikusak, ám a fentebb említett okok miatt csak korlátozottan használhatók, az „újragondolt” recepteket tartalmazó munkák esetében fordított a helyzet: könnyűszerrel főzhetünk belőlük, csak épp nem autentikusan. Jelen munka, a két csoporttól eltérően, egyszerre autentikus, mivel hűen követi a történelmi recepteket, és a gyakorlatban is könnyen alkalmazható, mert tartalmazza az ételek körülbelül felének korszerűsített, a mai konyha igényeihez igazított receptjét. Ez tehát az első olyan kötet, amely eredeti receptekhez visszanyúlva, forrásaikat is jelölve, sőt azok eredeti szövegét is ismertetve tárja az olvasó elé a magyar zsidó konyha legjellegzetesebb ételeit.


    A kötetben bemutatott százharminchárom étel jóval részletesebb, árnyaltabb képet ad a magyar zsidó konyha hajdani gazdagságáról, mint e szakácskönyveink, beleértve a közelmúltban megjelent gasztronómiai munkáimat. Ez a könyv ugyanis nem puszta receptgyűjtemény: egyúttal átfogó képet is nyújt a magyar zsidók életmódjának, hagyományainak sokféleségéről, bemutatva az ételek történetét, a zsidó ünnepekben betöltött szerepét, valamint a hozzájuk kapcsolódó szokásokat és rítusokat. Bár néhány recept a Kóstoló a múltból és A magyar zsidó konyha című könyveimben is szerepelt, az itt bemutatott ételek túlnyomó többsége hiányzott belőlük De még a korábban ismertetett receptek is szolgálnak újdonsággal! A Kóstolóban például, amely egészen más céllal, egy nő hétköznapjainak bemutatására íródott, a recepteknek csak a modern konyhára alkalmazott változatait találjuk, míg a kultúrtörténetnek, nem pedig szakácskönyvnek szánt A magyar zsidó konyhából épp a receptek korszerűsített változata hiányzik.


    Az idők során megannyi kiváló étel merült feledésbe, amelyeknek felújított változatai nemcsak történelmi szempontból tanulságosak, hanem mai ételrepertoárunk élvezetes részeivé is válhatnak. Jó példa erre a bólesz, a 19. század egyik legnépszerűbb, méltatlanul elfeledett zsidó süteménye, amely a Jó lesz a bólesz – Magyar zsidó gasztrotörténeti tanulmányok című, 2021-be megjelent könyvem nyomán újra közkedveltté vált. De hasonlóképp felejtődött el a sólet legtöbb fajtája is. Bár a kevés közismert zsidó ételek egyike, ma már jóformán senki sem tudja, hogy a 19. századi Magyarországon a babsólet mellett jó néhány sóletfajta létezett; a borsósólet például legalább annyira népszerű volt, mint a babból készült verzió. Ezért számít újdonságnak, hogy könyvem a babos sólet receptje és története mellett négy másikat is tartalmaz: a szárított egészborsó-, a gersli-, a rizs- és a szemesbúza-sóletet is.


    Őszintén remélem, hogy könyvem meghozza a kedvet az ételek elkészítéséhez. De még ha nem is főzzük meg mindet, képzeletben mégis élvezhetjük őket. Végtére is ahhoz, hogy élvezettel olvassunk szakácskönyveket, az étkezéskultúrával foglalkozó kultúrtörténeteket, bőven elegendő az étkezés kultúrája és hagyományai iránti érdeklődés, nem szükséges, hogy gyakorlatunk legyen a sütésben, főzésben. Ha egy jó regényt olvasásakor már-már látni véljük a leírt jeleneteket, és halljuk a párbeszédeket, ugyanígy lehetséges, hogy a recept olvasása közben a szánkban érezzük egy étel ízét. Ezért is tartoztak a szakácskönyvek tizenéves korom óta kedvenc olvasmányaim közé annak dacára, hogy csak ötvenévesen tanultam meg sütni-főzni.


    A regényektől eltérően azonban a szakácskönyveket csak kevesen olvassák végig az első oldaltól az utolsóig, sokkal inkább tetszés szerint, vagy egy adott konyhai igény alapján szemezgetnek a bemutatott receptekből. Valószínűleg ezt a könyvet is így fogják olvasni és használni. Épp ezért nem hagyatkozhatom arra, hogy a kötetben előrehaladva az olvasónak majd eszébe jutnak a zsidó konyha korábban már taglalt jellegzetességei. Ez az oka, hogy a különböző ételek kapcsán néhány fontos jellegzetességet többször is megemlítek.


    Miért olyan hangsúlyos az ételek társadalmi kontextusa?


    A kötet egyik újdonsága, hogy az ételeket nem önmagukban mutatja be, hanem a hazánkban egykor létező, ám a holokauszt következtében szinte teljesen eltűnt zsidó életmód sokféleségének részeként. Az étkezéskultúra egy népcsoport kultúrájának egyik legfontosabb része. Ezért a gasztronómiatörténet egyben kultúrtörténet is.


    Az ugyanis, hogy az emberek mit, hogyan és milyen körülmények között esznek, a mindennapi élet egyik legfontosabb aspektusa. Egy közösség étkezési szokásai nemcsak a történetét és kultúráját tükrözik, hanem azokat a környezetükből, földrajzi helyzetükből adódó hatásokat is, amelyek ezeket a szokásokat formálták, illetve a csoport hitvilágát, céljait, tipikus viselkedésmódját és még sok egyebet. Ezért úgy éreztem, hogy ha az autentikus magyar zsidó konyhát próbálom felidézni, nem elég csupán recepteket kiásni a feledésből, hanem a kortársak, az „íztanúk” beszámolójával is ki kell egészíteni őket az ételek mindennapi életben betöltött szerepéről. Ezért is tartottam fontosnak az ételek története mellett a társadalmi kontextusukat is kikutatni.


    Milyen célt szolgálnak a kortársaktól származó idézetek?


    Bár a receptek bevezetőjében is foglalkozom az ételek mindennapi életben játszott szerepével, valamint azzal, hogy a zsidók mely csoportja fogyasztotta őket, ám a társadalmi kontextus felidézése szempontjából még ennél is fontosabbak az ételeket egykor fogyasztóktól, valamint a 19. század második és a 20. század első felében alkotó újságíróktól származó idézetek. Sajnálatos módon néhány ételről egyáltalán nem maradt fenn ilyen beszámoló. Ahol mégis, ott olyan szövegeket igyekeztem beemelni, amelyek nemcsak megemlítik az egyes fogásokat, hanem többé-kevésbé részletes leírást adnak arról is, hogy kik, mikor, hogyan és milyen körülmények között fogyasztották őket. Abból pedig, hogy az ételemlékezet az ország mely területéről származik, abba is némi betekintést nyerünk, hogy az étel országosan ismert volt-e, vagy csak egy bizonyos régióban, egy bizonyos zsidó csoport soraiban. Bár a regionális elterjedtségre teljes biztonsággal nem következtethetünk ezekből az adatokból, összevetésükből hézagpótló információhoz juthatunk, ugyanis a régi zsidó szakácskönyveink szinte soha nem térnek ki erre. Hasonlóképpen abból, hogy valamennyi idézet az ország északkeleti vagy nyugati részéből való, sem tudhatjuk biztosan – csupán sejthetjük –, hogy az ételek Kelet-Európából vagy a nyugati országokból bevándorlókkal kerültek hozzánk.


    Mindez azért is fontos, mert az ételek erősen kötődnek egy adott helyhez, valamint az ott élő emberekhez és kultúrájukhoz. Ezért különbözött számos vonatkozásban 1945 előtt a jobbára askenázi jellegű magyar zsidó konyha más országok askenázi táplálkozáskultúrájától, és ezért mutatott országon belül is erős eltéréseket. Az északkeleti régiók kelet-európai hatásjegyeket átörökítő kultúrája például nagyban különbözött az északnyugati vidék nyugatias ételhagyományaitól. Erre gondolva igyekeztem az ételek bemutatásánál elkerülni az általánosítást, és – amennyire a fennmaradt adatok ezt lehetővé tették – kitérni ezekre a különbségekre.


    Ritka esetekben egy kortárstól vett idézet több különböző ételt megemlít és ezért többször szerepel a könyvben. Nem akartam ehelyett az olvasót egy korábbi fejezet fellapozására kérni, ugyanis arra törekedtem, hogy az egyes ételekkel foglalkozó fejezetek önmagukban is megálló szerkezeti egységek legyenek és ne igényeljék a könyv megelőző részeinek ismeretét.


    A kortársaktól kölcsönzött, ételeket dokumentáló idézetek egyfajta kórust alkotnak, és lehetővé teszik a múlt többszólamú bemutatását. Ez ennek a munkának az egyik leginnovatívabb vonása. Régi dokumentumokat ugyanis más gasztronómiatörténeti tanulmányok is idéznek, de nem ismerek olyan munkát egy népcsoport kulináris örökségéről, amely ilyen következetesen, minden egyes étel tárgyalásakor dokumentáris hűséggel közölt forrásmunkákra alapozná következtetéseit. A kortársaktól származó idézetek nemcsak képet adnak arról, hogy az ételek egykori fogyasztói miként vélekedtek ezekről a fogásokról, hanem fontos információként és forrásanyagként szolgálhatnak a majdani kutatók számára.


    Az elsődleges források közlésre kiválasztott részletei régi szakácskönyvekből, újságokból, folyóiratokból, memoárokból, életútinterjúkból és irodalmi művekből származnak. Rabbinikus források nincsenek közöttük, mert a magyarországi responsumok (zsidó vallási tekintélyek döntvénytárai) csak a hozzávalók kóserségével és a kasrut értelmezésével foglalkoznak, magukkal az ételekkel nem.


    A sokfajta elsődleges forrás efféle használatának előnyei és hátrányai paradox módon ugyanonnan erednek: az olvasóra bízzák, hogy véleményt alkosson róluk, és ezáltal egy történet passzív olvasásánál aktívabb részvételre buzdítanak. De a könyvet természetesen úgy is lehet használni, ha elsősorban a receptekre és az ételek történetére koncentrálunk.


    Milyen rendszert követnek a fejezetek?


    Az ételeket bemutató minden egyes fejezet egységes rendszert követ. Kicsit olyan ez, mintha az ételekről egy-egy űrlapot töltenék ki, amelynek kérdéseire akkor is válaszolnom kell, ha a válasz negatív.


    A fejezetekben az ételek történetét bemutató rész után mindig a kortársak fennmaradt beszámolói szerepelnek a fogásról vagy ‒ ha nem sikerült ilyeneket találnom ‒ egy megjegyzés ezek hiányáról. Ezt a régi nyomtatott és kézírásos szakácskönyvekben található történelmi receptek szó szerint idézett szövegei követik, végül a fejezetek jelentős részénél (nagyjából felénél) a régi recepteken alapuló, de a mai konyha igényei szerint átdolgozott változat.


    Hogyan segítette Király Kinga Júlia a munkámat?


    Bár a könyv ötlete és szövege tőlem származik, valamint a kötet angol változatához én dolgoztam ki a recepteket, Király Kinga Júlia közreműködése nélkülözhetetlen segítséget jelentett. Kinga a szöveget kulturális és történelmi kontextusba helyező kommentárokkal egészítette ki – részben az erdélyi zsidó túlélők között végzett saját kutatásai alapján –, és korabeli magyar sajtóanyagokkal is hozzájárult a fejezetekhez. Emellett ki is próbált jó néhány receptet, ellenőrizve, hogy a New York-i konyhámban kidolgozott eljárások a magyar viszonyok között is működnek-e.


    Miért nem foglalkozik a könyv az 1945 utáni magyar zsidó konyhával?


    A magyar zsidó élet, társadalmi struktúra és ételkultúra olyan mértékben változott meg a holokauszt következtében, hogy az 1945 utáni konyha külön könyvet igényelne. Bár a túlélők révén fennmaradt egy bizonyos folytonosság, a holokauszt mégis éles cezúrát jelentett, mert kíméletlenül megszakította az addigi fokozatos változás folyamatát. Nemcsak a szinte teljes vidéki zsidóság tűnt el, hanem a túlélő zsidóság struktúrája is radikálisan megváltozott, mert aránytalanul kevés ortodox és hászid élte túl a vészkorszakot. Ezért a jobbára Budapesten koncentrálódó asszimilált zsidóság a háború előttinél jóval nagyobb túlsúlyba került. Mindez elkerülhetetlenül kihatott az ételkultúrára is, valamint hozzájárult ahhoz, hogy a kelet-európai, többnyire jiddis nyelvű kultúra eltűnésével az annak részét képező ételek is a feledés homályába merüljenek. Az elfelejtett ételek helyébe, más, korábban nálunk nem ismert fogások léptek. Az 1960-as évek óta egyre érezhetőbbé vált az amerikai és izraeli zsidó konyha hatása, részben, mert az emberek gyakrabban jártak külföldre, de leginkább azért, mert idehaza is megjelentek az eredetileg külföldön kiadott szakácskönyvek, és a külföldi zsidó receptek az interneten is elérhetővé váltak.


    Miért hiányzik a kötetből töb manapság népszerű zsidó étel?


    Könyvem a 19 századi és 20. század elejei magyar zsidó konyha ételeit, elsősorban az akkori zsidó ételspecialitásokat igyekszik bemutatni. Ezért hiányzik belőle például az akkor főként csupán Lengyelországban, majd az onnan bevándorlók révén az Egyesült Államokban elterjedt bagel, amely nálunk csak 2000 táján kezdett amerikai hatásra népszerűvé válni. Ugyancsak ezért nem szerepel benne az izraeli és amerikai hatásra Magyarországon csak az utóbbi években megjelent babka, a középkeleti hummus (hummusz) és falafel, az amerikai és izraeli zsidó vendéglők menüjén gyakran szereplő sóskaleves (scsav, lengyelül: zupa szczawiowa), valamint a kasha varnishkes, vagyis a durva szemcsés hajdina és a masni formájú száraztészta keveréke. Hiányzik a rugelach is,1 amely egy viszonylag új keletű, 20. század közepén felbukkanó amerikai találmány. A latke is kimaradt, mert 1945 előtt ez is ismeretlen volt nálunk mint hanukkai2 specialitás.3 Mindez jól mutatja, hogy a különböző régiók, országok, sőt országrészek zsidó konyhája még az askenázi kultúrkörben is sokban különbözött egymástól.

      A világ első, héber betűkkel nyomtatott szakácskönyvének címlapja. A kötet a pesti M. E. Löwy kiadónál jelent meg 1854-ben

    


    Miért van szükség erre a kötetre?


    A mai Magyarországon élő nem zsidó származásúak legfeljebb három-négy hagyományos zsidó ételt ismernek, sőt sokszor még annyit sem, és a zsidók többsége sem tudna lényegesen többet felsorolni. Sokan ismerik a maceszgombóc-levest, a sóletet és a flódnit, de csak egészen kevesen tudják, hogy mi volt az inarsz, az ejerkihel vagy a feferkráncli. A régi magyar zsidó konyha gazdag választékával még a étkezéskultúra szakemberei sem feltétlenül vannak tisztában. Például amikor a jelen kötetet megelőző kutatásaimról meséltem az egyik nem kóser, de néhány speciális zsidó fogást (is) étlapján tartó, nagyszerű pesti étterem séfjének, meglepődött, hogy nem is olyan régen milyen nagyszámú hagyományos zsidó étel létezett. Pedig az 1945 előtti magyar zsidó konyha nemcsak gazdag és változatos volt, de a fogások többsége ma is élvezetes lehet – méltó arra, hogy kipróbáljuk, sőt felvegyük az otthoni menübe.


    Míg a legtöbb ember alig ismeri a hagyományos zsidó konyhát, néhány tévhit általánosan elterjedt: például az, hogy a gefilte fis a második világháború előtt is országszerte népszerű volt a zsidók közt. Az igazság az, hogy az ország legnagyobb részében nem vagy csak alig ismerték. Ugyanez igaz a Hámán-táskára is, bár valamivel kisebb mértékben. Ezek az ételek külföldi – főleg amerikai és izraeli – hatásra csak jóval a háború után váltak szélesebb körben is népszerűvé.


    Mi teszi a zsidó konyhát nemzeti kulturális örökségünk fontos részévé?


    A zsidó és nem zsidó kulturális örökségünk nemcsak az elődeinktől megörökölt vagy múzeumokban őrzött tárgyakból áll, hanem a szóbeli hagyományok, társadalmi szokások, rítusok, a különféle ismeretanyagok és szaktudás halmazát is magában foglalja. Ezt hívjuk szellemi örökségnek (intangible heritage). Ám a társadalmi, etnikai vagy vallási csoportok szellemi öröksége törékeny és tünékeny jelenség, amely részben vagy egészben elfelejtődhet. Még élő szövetét éppen ezért ki kell egészítenünk mindazzal, amit egykori megjelenési formáiról régi könyvekből, újságokból és egyéb dokumentumokból megtudhatunk. Különösen fontos ez a zsidó konyha szellemi örökségénél, amelynél a holokauszttal megszakadt az organikus, személyes hagyományátadás.


    Mára teljesen elhomályosult, hogy az egykori magyar zsidó étkezéskultúra milyen fontos helyet foglalt el a világ ilyen kultúrájában. Ez a fontosság jórészt annak köszönhető, hogy a 18. és a 19. században az országba két irányból, nyugatról és keletről érkező zsidó bevándorlók egymástól jelentős mértékben eltérő kultúrája és hagyományai egyaránt nyomot hagytak rajta. Például a könyvben található ötféle sólet és tízfajta kugli nyugati hatást mutat, míg a sok jiddis nevű étel kelet-európait. Az 1945 előtti magyar zsidóságot az életmódok és a vallási irányzatok sokfélesége jellemezte. A mélyen vallásos vidéki hászidok és az általában kevésbé vallásos városi zsidók közti valamennyi átmeneti árnyalat fellelhető volt. Bár néhány országban, például Lengyelországban is létezett ehhez hasonló sokféleség, az asszimiláltak és ortodoxok szinte egyenlő arányára alig akad más példa.


    De még ennél is kevésbé ismert tény, milyen úttörő szerepet játszott a magyar zsidó konyha a világ ilyesfajta kultúrájában. A 19. században itthon kiadott hat zsidó szakácskönyv nem tűnik soknak a manapság forgalomban levő szakácskönyvekhez mérten, pedig meghaladta az akkoriban megjelenő munkák számát nem egy olyan országban – az Orosz Birodalom által uralt lengyel és balti régiókban, az Egyesült Államokban, a cseh és morva területeken, valamint az Osztrák Birodalom részét képező Galíciában –, ahol nagyszámú zsidó lakosság élt.


    Ez egyrészt annak köszönhető, hogy a 19. század második felében az Orosz Birodalmat leszámítva Magyarországon élt a legnépesebb zsidó közösség, és a zsidó lakosság számát tekintve, közvetlenül Varsó mögött, Budapest volt a második legnagyobb európai város, másrészt pedig annak, hogy a középosztály tagjai – a szakácskönyvek törzsvásárlói – a hazai zsidóság viszonylag nagy hányadát tették ki. A magyar zsidó konyha úttörő szerepét igazolja továbbá az is, hogy a világ harmadik zsidó szakácskönyvét Pozsonyban adták ki, hogy 1900 előtt a magyar kiadású zsidó szakácskönyvek számát csak a Németországban és Angliában megjelent munkák haladják meg, és hogy a világ legelső, héber betűkkel írott szakácskönyvét is egy pesti kiadó hozta ki.


    Sajnos az ételek történetével foglalkozó cikkek és könyvek néha kétes hitelű anekdotákra alapozzák következtetéseiket. Örülnék, ha ez a könyv meghozná a kutatók kedvét a megkezdett munka folytatásához. Számos esetben ugyanis további vizsgálódásokra van szükség ahhoz, hogy a feltételezéseket korabeli dokumentumok segítségével igazolni vagy cáfolni tudjuk, megágyazva a tudományos diskurzusnak, amely az ételek magyarországi történetét, regionális elterjedtségét és változatait, társadalmi-kulturális szerepét vizsgálja. A társadalomtörténet más területein ma már természetes az ilyesfajta aprólékos tudományos munka, amelyet az étkezéskultúra történetének kutatása szintén megkíván. Ideje lenne, hogy ezen a területen is az legyen.


    Miért érdemes felújítani a régi zsidó recepteket?


    A könyvben található receptek alapján elkészített ételek a gasztrotörténeti tanulmányoknál érzékletesebben képesek kapcsolatot teremteni egy régmúlt korral, s azon belül egy gazdag étkezéskultúrával, amelyből a holokausztot követően alig-alig maradt valami. A receptekben bemutatott ételek többsége a mai ízlésnek is megfelel, és megérdemli, hogy az olvasók repertoárjának részévé váljon. Ugyanakkor valószínűnek tartom, hogy lesznek ételek, amelyeket másodszorra már nem készítenek el. Ebben semmi meglepő nincs, hiszen a holokauszt óta eltelt nyolcvan évben sokat változott a vélemény arról, hogy mit tartunk ízletes és egészséges ételnek. De ha lesz is néhány olyan fogás, amelyet nem fogyasztunk rendszeresen, legalább egyszer akkor is érdemes elkészíteni és megkóstolni őket, hogy teljesebb képet kapjunk a magyar zsidó gasztronómiai hagyományról.


    Honnan származnak a receptek?


    A kötetben található receptek eredeti változatait 1945 előtti szakácskönyvekből, kéziratos családi receptgyűjteményekből és korabeli újságokból gyűjtöttem össze. A munkát azzal kezdtem, hogy minden ételfajtához igyekeztem felkutatni az összes fennmaradt receptet, nem egy esetben tíz vagy annál is több változatot ugyanabból az ételből. Ezekből aztán kiválasztottam azt, amelyet a legjellemzőbbnek éreztem. A mai konyhára alkalmazott receptek mellett azonban a kötet mindig tartalmazza a forrásmunkákban található eredeti szöveget is, így az olvasó láthatja, mit változtattam meg vagy egészítettem ki a korszerűsített receptekben. A régi receptek szövegét eredeti helyesírással közlöm, beleértve a címüket is. Ezért a régi recept címe kissé eltérhet a szakasz címétől, amely az ételnév legismertebb változatát használja.


    Az 1945 előtt Magyarországon megjelent tizenkét zsidó szakácskönyv közül hat nem eredeti munka, hanem főleg külföldi kiadványokból átvett recepteket tartalmaz. De nemcsak a plagizálás miatt nem lehetett forrásmunkaként használni ezeket a köteteket, hanem azért sem, mert többségük jobbára a klasszikus magyar konyhából beemelt ételek kóser változatait öleli fel, míg a hagyományos zsidó receptek – kevés kivétellel – a külföldön megjelent korai zsidó szakácskönyvek mintájára hiányoznak belőlük. Mindez az egykori középosztálybeli olvasó vágyát tükrözi, hogy ugyanolyan elegáns, polgári kosztot fogyasszon, mint a többségi társadalom hasonló anyagi helyzetű képviselői.


    Ezért a könyv receptjei nagyrészt a maradék hat hazai zsidó szakácskönyvben található viszonylag kevés zsidó specialitáson alapulnak, kiegészülve azokkal, amelyeket Magyar Elek és „Emma asszony” (Ignotus) könyveiben, valamint régi receptkéziratokban és korabeli újságokban találtam.

      A Hét szakácskönyve második kiadásának címlapja, 1908

    


    Az 1945 előtti családi receptgyűjtemények számos olyan receptet tartalmaznak, amelyek nem szerepelnek nyomtatott forrásokban. Döbbenetes volt szembesülni azzal, hogy milyen kevés gyűjtemény maradt fenn. Túlnyomó részük elpusztult vagy elkallódott, amikor a vidéki zsidókat és a budapestiek jelentős részét gettókba kényszerítették, majd deportálták. Ezek a gyűjtemények bepillantást adhatnának abba, melyik étel mely régiókban fordult elő, a vidéki zsidóság legyilkolása miatt azonban szinte valamennyi fennmaradt receptes füzet budapesti családoktól származik.


    Amikor A magyar zsidó konyha című könyvemen dolgoztam, igyekeztem minél több ilyen füzetet felkutatni, de csak harmincötöt sikerült találnom, és ezekből is hat a családomból származik. Míg a különböző helyeken fellelt receptkéziratok túlnyomó többségét budapesti asszimilált zsidók írták, és emiatt nem vagy csak alig tartalmaznak hagyományos zsidó ételeket, az általam örökölt füzetekben szerencsére viszonylag sok zsidó specialitás található. A könyvben szereplő receptek jelentős része tehát ezekből származik, elsősorban a legrégebbiből: dédanyám 1860-as években Győrszigeten elkezdett és Mosonban befejezett gyűjteményéből.

      Berger Teréz 1869-ben elkezdett receptfüzetének első oldala és fiatalkori fényképe. Young Suh felvétele

    


    Herbst Péterné Krausz Zorica 1984-ben a Közgazdasági és Jogi Könyvkiadónál megjelent Magyarországi zsidó ételek című kötete is fontos forrásmunka volt, s egyben a könyvemhez valamelyest hasonló egyetlen korábbi mű. Úttörő szerepet töltött be, mert előtte több mint három évtizedig egyetlen kiadvány sem látott napvilágot a magyar zsidó konyháról és kulináris hagyományokról. Bár a kommunista rendszer hivatalosan nem tiltotta az ehhez hasonló könyvek kiadását, hallgatólagosan tabusította a témát. A zsidóságot csak a vallások egyikeként, nem pedig speciális hagyományokkal rendelkező kultúraként volt hajlandó elismerni. Ezt a tabut Herbstné munkája törte meg. Előszavában kitűzött célja, hogy megörökítse „a századforduló idejében a történelmi Magyarország területén élő zsidóság étkezési és ételkészítési szokásait”, nemcsak az 1945 utáni kiadványok, hanem a vészkorszakot megelőző szakácskönyvek sorában is példa nélkülinek számított. A régi receptekhez hasonlóan a zsidó konyhával szorosan összefüggő ünnepekről sem jelenhetett meg összefoglaló munka: ezért is érezte Herbstné szükségesnek, hogy egy szokatlanul hosszú, a kötet negyedét kitevő előszóban ismertesse őket. Nem csoda, hogy ez a vékony, kis formátumú fűzött könyvecske szinte egyik napról a másikra szenzációvá vált a zsidó kultúra és hagyományok iránt érdeklődő olvasóközönség körében.

      Herbst Péterné Krausz Zorica 1984-ben, Budapesten megjelent zsidó szakácskönyve

    


    Herbstné nagy érdeme, hogy igyekezett összegyűjteni és publikálni mindazt, ami számára elérhető volt a témában. Minden fontossága dacára azonban a kötetnek vannak hiányosságai. Az előszó ugyan megemlít néhány felhasznált forrásmunkát – bár nyilvánvalóan nem az összeset –, ám az egyes recepteknél a szerző nem adja meg, honnan, milyen régebbi nyomtatott vagy kéziratos forrásból, esetleg adatközlőtől származnak. Ez sajnos korlátozza a mű hitelességét a későbbi kutató számára. Néhány recept eredeti forrását sikerült kinyomoznom, s ezekből kiderült, hogy Herbstné röviddel azelőtt megjelent forrásokat is használt.4 Az is világossá vált, hogy nem egy receptet kissé átdolgozott, ami persze tovább csökkenti a kötet tudományos értékét. Ezek a hiányosságok ugyanakkor eltörpülnek a könyv fontossága és úttörő jelentősége mellett. Herbstné könyvét, mivel a benne található receptek eredetét csak néhány esetben sikerült felderítenem, sokáig vonakodtam elsődleges forrásként elfogadni, ám végül úgy döntöttem, fenntartásaim nem elég lényegbevágók ahhoz, hogy ne használjak recepteket belőle.


    Ugyanígy az egyéb forrásokból származó receptek beemelése sem volt problémamentes, és gyakran kényszerültem további nyomozásra. Szerettem volna feltárni egy-egy étel valamennyi, 1945 előttről származó, olykor egymást kiegészítő receptjét, ám a zsidó konyha hajdani specialitásainak számító fogásokról gyakran csak egyetlenegy receptet találtam, s a korabeli újságokat átfésülve sem sikerült továbbiakra bukkannom. Ráadásul a szóban forgó receptek fennmaradt változata rendszerint egyetlen szóval sem említi, hogy a magyar zsidók mely csoportja és milyen alkalmakkor fogyasztotta őket. Néhány süteményreceptből az is kimaradt, milyenre formázták a tésztát, illetve hogyan szeletelték az elkészült desszertet. Bár a magyar zsidó kultúra, azon belül a táplálkozáskultúra sokban különbözött a külfölditől, gyakran a külföldi analógiák segítettek a fennmaradt hazai források értelmezésében, a hiányzó adatok pótlásában. Ennek dacára olykor kénytelen voltam feltételezésekre hagyatkozni, amit az adott szövegrészben minden alkalommal jelzek.


    Mennyire sikerült a receptek korszerűsített változatában megőrizni a hagyományos ízeket?


    Korszerűsített változataimban igyekeztem a lehető legkevesebbet változtatni az eredeti recepteken. Ha praktikus okokból itt-ott mégis megtettem, nagyon vigyáztam, hogy az étel íze és az összbenyomás változatlan maradjon. Néhány helyütt kénytelen voltam a ma már nem vagy csak alig kapható, esetleg egzotikusnak tűnő hozzávalókat könnyebben beszerezhetőkkel és mai ízlésnek megfelelőbbekkel helyettesíteni. Máshol egészségügyi megfontolásból kissé csökkentettem a tojások számát, de épp csak annyira, hogy ne változtasson észrevehetően a végeredményen.


    Miért éppen ezek a receptek szerepelnek a kötetben?


    A magyar zsidók ételrepertoárja persze több ételből állt, mint a kötet 133 receptje. Igyekeztem a legjellegzetesebb, leghagyományosabb ételeket legalább egy recepttel képviselni, de a magyar zsidó konyha gazdagsága miatt terjedelmi okból miatt még ezek közül is kimaradt néhány. Ugyancsak hiányzik a legtöbb olyan étel, amelyet a zsidó konyha többé-kevésbé változatlanul vett át a magyar konyhából, hiszen ezek elkészítési módja megtalálható más szakácskönyvekben. Ez az oka, hogy a kötetben viszonylag kevés hétköznapi étel szerepel – ezek túlnyomó többségét ugyanis a zsidók a keresztényektől vették át.5 A zsidó specialitások szinte kivétel nélkül ünnepi ételek voltak.


    Elsősorban olyan ételek kerültek a könyvbe, amelyek 1945 előtt gyakran előfordultak a zsidó konyhákban, illetve amelyekről maradt fenn autentikus recept vagy legalább részletes korabeli leírás. Célom a dokumentálható hitelesség volt, ezért többnyire kihagytam azokat az ételeket, amelyeknek egyedüli forrása a mai zsidó családok szóbeli hagyománya, mert lehetetlen megállapítani, milyen mértékben befolyásolták későbbi hatások, változtatások a családi emlékezetet. Ez alól a rekonstruált receptek sem jelentenek kivételt. Ezért csak akkor vállalkoztam rekonstrukcióra, ha a fogásokról elégséges leírás maradt fenn a régi dokumentumokban.


    Az ételeket aszerint csoportosítottam, milyen alkalmakkor kerültek az asztalra: elsőként a hétköznapok ételeit, majd az ünnepek, végül pedig a jeles napok fogásait vettem sorba. Bizonyos ételeket persze az említett ünnepek és jeles napok mellett máskor is fogyasztottak – erre igyekeztem felhívni az olvasó figyelmét. Néhány ünnep és jeles nap hiányzik a kötetből, de elsősorban a legjellegzetesebb zsidó ételekből akartam bő válogatást nyújtani, ezért is koncentráltam olyan ünnepi alkalmakra, amelyekhez a legtöbb hagyományos étel kapcsolódik.


    Miért kerültek szokásos magyar ételek is a kötetbe?


    A zsidó konyha a keresztény konyhából emelte át legtöbb ételt, amelyeket aztán nemcsak a kasrut követelményei szerint, hanem gyakran hagyományos ízvilágának megfelelően is átdolgozott. Például sok zsidó libahússal vagy liba- és marhahús keverékével készítette a töltött káposztát, sőt a galíciai származásúak gyakran édesebbre főzték a töltött batyuk körüli aprókáposztát, és mazsolát is tettek bele.


    Nemcsak a zsidó konyha vett át rengeteg ételt a magyarból, hanem a magyar is más országokéból. Az ilyen idegen eredetű ételek általában eredetük feltüntetése nélkül szerepelnek szakácskönyveinkben, ami teljesen természetes, hiszen az évek során meghonosodtak nálunk. Hasonló módon, én sem jelzem egy-egy étel nem zsidó magyar eredetét, legfeljebb esetenként megemlítem a recepthez fűzött magyarázatban.


    Bár a többségi repertoárból átvett ételek zsidó változata sok esetben alig vagy egyáltalán nem különbözik az eredetitől, mégis úgy éreztem, hogy nem hagyhatom ki őket, mivel szinte állandó fogásokká váltak bizonyos ünnepeken. Többnyire nem hangsúlyoztam azt a tényt, hogy a zsidók szinte ugyanúgy készítették el ezeket az étkeket, mint a keresztények, hiszen annak alapján, hogy a zsidó hagyomány szerves részeivé váltak, úgy vélem, joggal sorolhatjuk őket a zsidó konyha fogásai közé. A halkocsonya és néhány töltött zöldség kiválóan példázza ezt a kategóriát: az előbbi gyakran szolgált a péntek esti étkezést bevezető hagyományos halfogásként, utóbbiakat pedig gyakorta megtalálni a szukkoti ételek között.


    Miben különbözik a zsidó konyha a magyartól?


    A legnyilvánvalóbb különbségek természetesen a kóser konyha követelményeivel kapcsolatosak, például a tejes és zsíros hozzávalók keverésének vagy bizonyos állatok fogyasztásának tilalmával, de ennél sokkal több különbség létezett.


    A magyar zsidók, a közösség heterogenitásának megfelelően, nem feltétlenül egyformán főztek és ugyanazokat az ételeket kedvelték. Ugyanakkor az ízvilágban, a kivételek dacára, léteztek bizonyos közös vonások – igaz, ezek inkább tendenciák voltak, mintsem általános érvényű szabályok. Számos ételt például édesebbre főztek, főleg főzelékeket és néhány levest. Ugyanilyen különbségnek minősül az édes és sós ízeknek a hagyományos magyar konyhához képest gyakoribb párosítása. Az édeskés ételek alcsoportjába tartozó savanykás-édes ételek is gyakoribbak voltak a zsidóknál. A csípős ételek viszont, amelyek nagy számban fordulnak elő a klasszikus magyar étkezéskultúrában, a zsidóban szinte soha nem jelennek meg. A zsidó konyha az ételek főzésmódjában is eltér: gyakoribbak a főtt és párolt húsételek, mint a magyar konyhára jellemző pörköltféleségek és sült húsok.


    A halételek mindig is a zsidó étkezéskultúra jellegzetességei közé tartoztak. Ebben a tekintetben még feltűnőbb lett a különbség a magyar és zsidó konyha között a 20. század első felében, amikor a 19. századhoz képest jelentősen visszaesett a halfogyasztás Magyarországon.


    A hazai halfogyasztás csökkenése végül oda vezetett, hogy 2025-re már az egyik legalacsonyabbnak számít Európában.6 A szombatot még tartó zsidóknak viszont szinte kötelező volt a péntek esti étkezést halétellel kezdeni, és a halétel más alkalmakkor is hagyományos volt. Ez azt jelentette, hogy a hagyományhű zsidók, de talán néhány asszimilált is, minden héten evett halat, ami a többségi viszonylatban ritkán vagy csak néhány régióban fordult elő.


    A halételek és a szombattartás közti szoros kapcsolatot tükrözi az is, hogy a halreceptek fejezete az 1945 előtt nálunk megjelent két legjobb és legátfogóbb zsidó szakácskönyvben7 közvetlenül a sabeszi ételeket tartalmazó rész után következik. Ez jobban nem is különbözhetne a magyar nem zsidó szakácskönyvektől, amelyekben a levesek, előételek és többnyire a húsok és főzelékek is tipikusan megelőzik a halas fejezetet. Ugyancsak ezt a szoros kapcsolatot tükrözi, hogy a jelen könyvben a péntek esti vacsora ételei között több a hagyományos halfogás, mint a szárnyas- vagy marhahúsból készült. Sajnos manapság a halételek viszonylagos népszerűtlensége Magyarországon a zsidó konyhára is kihat, és ott is ritkábbá válnak ezek a fogások.


    Az is a zsidó konyha sajátosságai közé tartozott, hogy megőrzött néhány olyan ízt és ízkombinációt, amely már régen eltűnt a keresztény konyhából. Példa erre a sós ételek és édeskés mellékételek gyakori párosítása, például a sós sólet és a gyakran édeskés kugli. Ezzel ellentétben a sós és édeskés ételek együttes fogyasztása a 17. század óta nagyrészt eltűnt az európai és azon belül a magyar keresztény konyhából.8 Ugyancsak régimódi vonás az ételek és sütemények ízesítéséhez gyakran használt őrölt gyömbér, amely a középkortól a 19. századig az egyik legközönségesebb fűszernek számított Magyarországon – első nyomtatott szakácskönyvünkben a 260 receptből 124-ben szerepel –, és amelyet később a paprika szinte teljesen kiszorított. Míg a 19. század végén Berger Teréz alig említi a paprikát a nagyrészt korábbi ételkultúrát tükröző receptgyűjteményében, a gyömbér 11 receptjében fordul elő, vagyis a kéziratban szereplő 30 étel egyharmadában – ezen kívül néhány süteményben is.


    A szimbolikus ételek feltűnően nagy száma szintén a zsidó konyha sajátossága. Ahogy azt az ételek történetét felvázoló szövegek is mutatják, szinte alig van olyan étel, amely ne hordozna szimbolikus jelentést, és ne kapcsolódna szorosan bizonyos ünnepek hagyományához. Persze a nem zsidó ünnepeknek is megvannak a maguk étkezési hagyományai és ‒ mint minden vallásban ‒ a keresztényben is gyakoriak az ételszimbólumok. A kenyér és a bor, mint Krisztus testének és vérének szimbóluma, már az Újszövetségben is szerepel, s azóta is központi szerepet tölt be az oltáriszentségben, az úrvacsorán. De az ételszimbólumok, az ünnepek hagyományához tartozó fogások mégsem olyan gyakoriak a kereszténységben, és az ételek sem kapcsolódnak olyan szorosan a vallásos életmódhoz, mint a zsidóknál.


    Miért esik olyan kevés szó a kasrut szabályairól és az ételek vallási vonatkozásairól?


    A receptekhez kapcsolódó rövid magyarázatok főleg az ételeknek a magyarországi zsidók egymástól néha nagyon különböző csoportjainak életmódjában, hagyományaiban betöltött szerepével foglalkoznak. Csak annyiban térnek ki a kasrut, a rituálisan helyes étkezés szabályaira, valamint az ünnepek vallási vonatkozásaira, amennyire azok befolyásolták az ételeket és az azokhoz fűződő szokásokat. Szerencsére nem egy, viszonylag könnyen hozzáférhető kötet áll azok rendelkezésére, akik többet szeretnének megtudni a kasrutról és az ünnepek vallási vonatkozásairól. De a kötet receptjeinek elkészítéséhez nem szükséges tanulmányozni ezeket a műveket, mivel mindegyik eleget tesz a kasrut szabályainak.

      Egy sakter (rituális metsző) bárányt és baromfit vág le a Nyitra megyei Pogrányban 1911-ben. Ernyey József felvétele

    


    Miért főz a zsidó konyha néhány ételt édesebbre, mint a keresztény?


    Bizonyos édes ételek régóta hozzátartoznak néhány ünnep hagyományaihoz, például a sárgarépa-főzelék a ros hasánához, valamint a cimesz – egy gyökérzöldségekből és aszalt gyümölcsből készült édes főzelék – a pénteki vacsorához és más ünnepek étkezéseihez. De ezeket az ünnepi hagyományokat nem szabad összemosnunk a zsidó konyhának azzal az említett tendenciájával, amely hajlamos a keresztényeknél szokásosnál édesebbre főzni több, a magyar konyhából átvett levest, főzeléket és meleg tésztát. Ez a jelenség valószínűleg a 19. század első felére vezethető vissza, amikor a répacukor-finomító gyárak létrejöttével a cukor olcsóbbá vált. De ez ne magyarázza, hogy miért vált jó néhány, a szokásosnál édesebb étel a zsidó konyha jellegzetességévé, míg a keresztény polgári konyha továbbra is cukor nélkül vagy csak egy csipetnyi cukorral készítette ezeket a fogásokat. Az igazság az, hogy nem tudjuk ennek okát.


    Miért nem csak a zsidók ügye?


    A klasszikus magyar és zsidó konyhát számos kölcsönhatás fűzi össze, bár kétségtelen, hogy a magyar sokkal inkább hatott a zsidóra, mint fordítva. Manapság a flódni a legtöbb nem zsidó cukrászdában kapható, ám a többi hagyományos zsidó étel közül legfeljebb csak a maceszgombócleves szerepel néhány nem zsidó vendéglátóhely étlapján, sólet pedig még annál is kevesebb helyen. Régi forrásokból úgy tűnik, hogy 19. század második és a 20. első felében a mostaninál több vendéglő és kávéház árulta a zsidó konyha specialitásait.


    Az Egyenlőség című zsidó hetilap egyik 1896-os cikke szerint például: „Még a sólet kultusza is felekezetet váltott és Andrássy úti vendéglőkben sűrűbben fogyasztják ezt a római pápa hívei, mint önmagunk.” A lap egyik 1912-es cikke pedig a maceszkávé általános népszerűségéről tudósít: „Pészah idején – mint tudjuk – minden budapesti kávéházban jelentős szerepet játszik a maceszkávé, mint elsőrendű élvezeti cikk. Jóravaló zsidó rituális okokból tartózkodik attól, hogy nyilvános [nem kóser] kávéházban peszáh idején kávézzék. Ennek dacára úgy fogy a maceszkávé, mintha ingyen osztogatnák. Kik isszák meg? A keresztények!” Hogy ez nem egy zsidó hetilap túlzása volt, bizonyítja egy 1928-ban megjelent cikk a Magyar Sütők Lapjában: „A főváros sütőiparosai esztendők óta panaszkodnak, hogy a tavaszi hónapok alatt nem fogy a kifli és a zsemle, mert mindenki nemcsak odahaza, hanem a kávéházakban is maceszkávét fogyaszt. Nemcsak a zsidók, hanem más felekezetűek is. A sütők többször próbálkoztak azzal, hogy a macesz konkurenciáját letörik, de sikertelenül.”


    A kindli nevű purimi sütemény akkoriban még a flódninál is népszerűbb volt. Az Egyenlőség egyik 1913-as cikkéből megtudjuk, hogy „a kindli, e dióval és mákkal töltött nemzeti eledelünk, Budapest összes szállodáiban, vendéglőiben, korcsmáiban, kávéházaiban, czukrászdáiban, talán még az előkelő Hotel Ritzben is, minden asztalon helyet foglal.” Ez még akkor is figyelemre méltó, ha nyilván nem kell szó szerint venni.


    Az utóbbi években a nem zsidó családi hátterű emberek között is megnőtt az érdeklődés a zsidó kultúra és hagyományok iránt. Az évente tartott Zsidó Kulturális Fesztivál rendezvényeinek résztvevői és a zsidó negyedben tartott városnéző séták közönsége sem csupán zsidókból áll, és Budapest zsidó jellegű vendéglőit sem csak ők látogatják. A Sólet Fesztivál, az augusztus végi, szeptember elejei Zsinagógák Hetének nyitó rendezvénye, ugyancsak általános népszerűségnek örvend. A magyaros babsóleten kívül több más nemzet sóletje, sőt vegetáriánus változat is kapható a fesztiválon, de még örvendetesebb lenne, ha a 19. századi hagyományos sóletfajtáinkat, például a kiváló borsó- és búzasóletet is árulnák.


    Ez az általános, a város lakosságának jelentős részére kiterjedő érdeklődés a zsidó konyha iránt egy olyan nemzetközi irányzat vagy trend részének tekinthető, amely az étkezéskultúrán keresztül igyekszik megismerni egy kultúrát. A zsidó kultúrára és kulináris hagyományokra irányuló figyelem mögött ‒ bár a fent említett fesztiválok látogatói közül nyilván nem mindenki gondol erre ‒ ott bujkál annak tudata is, milyen közel került ez a kultúra a megsemmisüléshez.


    Nemcsak a Sólet Fesztivál és a zsidó vendéglők népszerűsége bizonyítja, hogy a zsidó konyha ma már nem csupán vallási belügynek számít nálunk, hanem az is, hogy a zsidó szakembereken kívül más vallási hátterűek – például Cserna-Szabó András, Fehér Béla, Saly Noémi és Váncsa István – is foglalkoznak a magyar zsidó konyha történetével.


    Meggyőződésem, hogy a többi kisebbség étkezéskultúrájához hasonlóan a zsidóké is a magyar konyha szerves részét képezi. Épp ezért örülnék annak, ha nemcsak zsidók és zsidó származásúak kapnának kedvet ahhoz, hogy e kötetből főzzenek, hanem a legkülönfélébb vallású és eredetű olvasók is.


    Hogyan lehet sütni-főzni régi szakácskönyvek receptjeiből?


    Ahogy arról korábban már szó esett, manapság a legtöbb házi szakács szívesebben használja az utóbbi évtizedek szakácskönyveit, mert részletesebbek és pontosabbak, mint a 19. században vagy a 20. elején megjelentek. A régebbi munkákban a receptek olykor elnagyoltak, pontatlanabbak a maiaknál, például nem adják meg a hozzávalók mennyiségét, a készítés egyes fázisaihoz szükséges időt, és természetesen mit sem tudnak a mai sütők szabályozható hőmérsékletéről, a késes robotgépről, a botmixerről és az időt és fáradságot megtakarító más modern konyhaeszközökről. További nehézséget jelent, hogy a régi receptekben feltüntetett hozzávalók egy része már nehezen vagy egyáltalán nem beszerezhető ‒ például a sós lében tartósított, egykor nálunk is kapható felbontatlan, egész hering, amelyet hordókban importáltak –, vagy a mai ízlés szerint kevéssé vonzó, mint például a marhafaggyú. Helyettesítésük olyan tudást igényel, amellyel nem mindenki rendelkezik.


    A régi szakácskönyvek receptjei azért lehettek kevésbé precízek, mert akkoriban a lányok már kamaszkorukban megtanulták a sütés-főzés fortélyait, így később nem volt szükségük minden részletre kiterjedő receptekre. Manapság ez leginkább úgy pótolható, ha egy hasonló jellegű, hasonló konyhatechnológiát használó mai recept alapján egészítjük ki a régiből hiányzó információt. Ez persze körülményesebb, mint modern recepteket használni, de megéri a fáradságot, mert a régi szakácskönyvekből nemcsak elfeledett, pompás ételeket ismerhetünk meg, hanem egy letűnt kor szokásait, háztartását és életmódját is.


    A kötetben szereplő ételek több mint felénél az eredeti forráshoz hű recepteken kívül a mai konyhára alkalmazott változat is szerepel. Annak, hogy nem mindegyik ételhez tartozik ilyen modernizált változat, főként terjedelmi okai vannak. Másrészt bizonyos receptek modern változata – például a ludaskásáé vagy a libalevesé – más, nem specializált szakácskönyvekben is megtalálható, néhány egyszerű fogás, például a fokhagymás pirítós, a libatepertő vagy a sós vízben főtt zóherborsó pedig nem igényel receptet. Úgy gondoltam, a több mint hatvan korszerűsített vagy rekonstruált recept elég ahhoz, hogy kedvet csináljon a régi zsidó konyha kipróbálásához. És ha valaki az eredeti formájukban közölt ételeket is el szeretné készíteni, azt javaslom, a fent vázolt módszert alkalmazza.


    Van-e helye ezeknek a hagyományos ételeknek a mai életritmusban?


    Napjainkban jóval kevesebb idő jut főzésre, mint 100 vagy 150 évvel ezelőtt, amikor a középosztályhoz tartozó családokban a nők többsége nem volt állásban, és teendőik ellátásában gyakran háztartási alkalmazott is segítette őket. Ettől függetlenül ma is sokan főznek otthon, egyrészt mert ezzel pénzt takarítanak meg, másrészt mert jobban szeretik a házi kosztot.


    Könyvemben szerepel néhány munka- és időigényes recept is, például a flódnié, de a legtöbb semmivel sem komplikáltabb, mint az átlagos magyar ételek. Sőt, nem egy étel meglepően gyorsan elkészíthető. Például ha valami tetszetős és finom süteményt szeretnék ajándékba vinni, de nincs se időm, se kedvem sokat bajlódni a sütéssel, többnyire dédanyám mandulás-csokoládés puszedlijét készítem, mert ez csupán 15 perc munkát és 20 perc sütési időt vesz igénybe, és mindig nagy sikert arat (a receptjét lásd itt). De említhetnénk akár a sóletet is, amely annak ellenére, hogy hosszú órákat tölt a sütőben, maximum fél óra alatt összeállítható, így ha este odatesszük, reggelre magától elkészül.


    Manapság az emberek jobban ismerik az egészséges étkezés elveit, mint régen, bár az, hogy ténylegesen mit esznek, nem mindig követi ezeket a tiszteletre méltó elveket. A zsidó konyhában, a magyarhoz hasonlóan, gyakoriak a nehéz ételek – a sólet például a legjobb akarattal sem nevezhető diétásnak. Ennek ellenére a zsidó konyhára jellemző halételek sokasága valószínűleg egészségesebb, mint a mai magyar konyhát uraló húsételek.


    Végezetül: nagy örömömre szolgálna ha minél többen kipróbálnák a kötet receptjeit, ha az elfeledett ételek életre kelnének, és újra az ételrepertoárunk megbecsült részeivé válnának. Remélem, hogy az olvasók ugyanúgy szeretni fogják ezt a konyhát, mint Király Kinga és én Bár ez nem történelemlecke, a fogások megismerése közben mégis sok érdekes tényt sikerül megtudniuk erről a részben eltűnt, elpusztított, részben pedig teljesen megváltozott kultúráról – ez pedig csak hab lesz a tortán.


    A történelmi receptekben található régi mértékegységek átszámítása

